Fredag var der snigpremiere på det kommende TV2/Nord Salto-program "Er der nogen?" i Palads 1-2-3 i Frederikshavn. Programmet fik efterfølgende fine ord med på vejen.

En stor flok mennesker fik fredag en forsmag på, hvad der venter TV2/Nord Saltos seere, når kanalen den 3. april blænder op for spøgelsesprogrammet " Er der nogen? ". Her jagter fire frederikshavnere spøgelser rundt omkring i det nordjyske. Snigpremieren fik fine ord med på vejen af anmelderen fra Kanal Frederikshavn. - Det er uden tvivl noget for sig, og er man i stand til at lade sig rive med, så er ''Er Der Nogen?'' et frisk vindpust, som vil få dine hår til at rejse sig, skriver han blandt andet.